Id-Deċiżjoni tal-Kummissjoni
ta' l-10 Settembru 1999
li temenda l-Annessi tad-Direttiva tal-Kunsill 90/429/KEE li tistabbilixxi l-ħtiġiet dwar is-saħħa ta' l-annimali applikabli fil-kummerċ intra-Komunitarju u l-importazzjoni ta' semen ta' annimali domestiċi ta' l-ispeċi tal-majjali
(innotifikata permezz tad-dokument numru Ċ(1999) 2836)
(Test b'relevanza ŻEE)
(1999/608/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/429/KEE tas-26 ta' Ġunju 1990 li tistabbilixxi l-ħtiġiet dwar is-saħħa ta' l-annimali applikabbli fil-kummerċ intra-Komunitarju fi, u dwar l-importazzjoni ta' semen ta' l-annimali domestiċi ta' l-ispeċi tal-majjali [1], kif l-aħħar emendata bl-Att ta' l-Adeżjoni ta' l-Awstrija, il-Fillandja u l-Isvezja, u, partikolarment l-Artikolu 17 tiegħu,
(1) Billi d-Direttiva 90/429/KEE teħtieġ li jkun applikat test dwar il-marda ta' l-ilsien u d-dwiefer sa kemm isseħħ l-introduzzjoni ta' strateġija tal-Komunità biex tiġġieled il-marda ta' l-ilsien u d-dwiefer; billi din l-istrateġija kienet ġiet introdotta u t-tilqim kontra l-marda ta' l-ilsien u d-dwiefer waqaf fl-1991, u t-test m'għadux aktar meħtieġ;
(2) Billi d-Direttiva 90/429/KEE tenħtieġ li jitwettqu testijiet fuq annimali hekk kif iħallu ċ-ċentri tal-ġbir; billi dawn it-testijiet jistgħu wkoll ikunu mwettqa effettivament fuq animali residenti bi qbil ma' programm li jassigura li l-kampjun rappreżentattiv ikun ittestjat regolarment u li kollha kemm huma jkunu ttestjati mill-anqas darba kull sena;
(3) Billi fid-dawl ta' l-iżviluppi tekniċi u l-esperjenzi dwar l-implimentazzjoni tad-Direttiva, huwa xieraq li jkunu emendati l-Annessi biex jippermettu għal dawn l-iżviluppi, partikolarment f'dak li jirrigwarda l-bruċellosi;
(4) Billi huwa meħtieġ li jkunu stabbiliti l-kondizzjonijiet għall-kummerċ ta' ħnieżer ħajjin intiżi biex jintużaw għall-produzzjoni tas-semen, jistabbilixxi garanziji addizzjonali għall-kondizzjonijiet provduti bid-Direttiva 64/432/KEE [2] dwar il-kummerċ f'annimali ħajjin ta' l-ispeċje tal-majjali;
(5) Billi huwa meħtieġ li jkun hemm provvediment għall-miżuri dwar il-kummerċ tas-semen tal-majjali lejn l-Istati Membri jew lejn reġjuni rikonoxxuti bħala ħielsa mill-marda Aujeszky bi qbil ma' l-Artikolu 10 tad-Direttiva 64/432/KEE;
(6) Billi l-miżuri li hemm provvediment dwarhom f'din id-Deċiżjoni huma bi qbil ma' l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Annessi A, B u Ċ għad-Direttiva 90/429/KEE huwa mibdul bl-Anness ta' din id-Deċiżjoni.
Artikolu 2
Din id-Deċiżjoni għandha tkun tapplika mill-1 ta' Ottubru 1999. M'għandhiex tkun tapplika dwar is-semen miġbur, proċessat u maħżun qabel l-1 ta' Ottubru 1999.
Artikolu 3
Dan id-Deċiżjoni hija indirizzata lill-Istati Membri.
Magħmula fi Brussel, l-10 ta' Settembru 1999.